Justisdepartementet klarte ikke å holde seg innenfor loven da de laget skrytevideo sammen med sin egen minister.

Datatilsynets direktør Bjørn Erik Thon sier til NRK at videoen inneholdt bilder som var ulovlig å publisere.

– Det er ikke krystallklare bilder i HD-kvalitet, men samtidig mener vi at dette er bilder hvor det går an å identifisere de som er filmet, sier Thon.

Det var Dagbladet som først omtalte saken.

Viste ansiktene til asylsøkere

Årsaken er at en bildesekvens fra et overvåkningskamera viste ansiktene til flere asylsøkere inne på Politiets utlendingsinternat Trandum, noe som ifølge tilsynet kan bidra til å identifisere dem.

– Vi har en praksis på å gi bot på 25.000 kroner for opptak av andre som publiseres ulovlig, sier Thon.

Det er den mye omtalte skrytevideoen «Trygghet i hverdagen», som er grunnlaget for boten, ifølge Dagbladet.

Ifølge avisen, er det Datatilsynet som vil gi justisminister Anders Anundsen (Frp) og hans departement et straffegebyr på 25 000 kroner for brudd på personopplysningsloven i august under valgkampen.

LES OGSÅ: Anundsens skrytevideo omtales internt som propaganda

– Grovt uaktsomt

Boten gis for brudd på personopplysningslovens §39 om utlevering av videoopptak gjort ved kameraovervåking.

«Opplysningene har karakter av å være strengt taushetsbelagte og omfatter personer i en svært sårbar situasjon.», skriver Datatilsynet og kaller betegner lovbruddet som «grovt uaktsomt».

Datatilsynets direktør Bjørn Erik Thon sier til NRK at det er første gang at et departement bøtlegges på grunnlag av brudd på denne lovbestemmelsen.

Torsdag ettermiddag ble det klart at Justisdepartmentet godtar gebyret.

– Vi har i dag besluttet å godta gebyret, fordi vi i hovedsak deler Datatilsynets vurdering om brudd på bestemmelsene i personopplysningsloven, sier departementsråd Tor Saglie i en pressemelding.

Fikk massiv kritikk

Videoen ble kraftig kritisert etter at den ble lansert midt i valgkampen.

Da NRK intervjuet Anundsen ett døgn etter at den ble lansert mente han fortsatt at det var riktig av departementet å lage videoen, og ville ikke fjerne den.

– Jeg angrer absolutt ikke. Informasjonsarbeid er en viktig del av et departements virksomhet, og vi har gjennomført veldig mange tiltak i justis- og beredskapssektoren. Derfor har det vært viktig for oss å komme med den informasjonen, sa Anundsen til NRK.

Videoen brukte også bilder av Dagsrevyens nyhetsanker uten tillatelse, noe departementet beklaget i et intervju med Dagbladet.